PRIEDAS

ES ekologinio ženklo suteikimo auginimo terpėms ir dirvožemį gerinančioms medžiagoms kriterijai

PAGRINDAI

ES ekologinio ženklo kriterijai

ES ekologinio ženklo suteikimo auginimo terpėms ir dirvožemį gerinančioms medžiagoms kriterijai ir jų taikymas kiekvienam produktų tipui, patenkančiam į taikymo sritį, yra šie:

1 lentelė

Konkretiems produktams taikomų kriterijų apžvalga

Kriterijus Auginimo terpės Dirvožemį gerinančios medžiagos 1 – Komponentai x x 1.1 – Produkto organiniai komponentai x x 2 – Mineraliniai komponentai x x 2.1 – Energijos suvartojimas ir CO2 kiekis, išmetamas gaminant mineralinės kilmės auginimo terpes x 2.2 – Mineralų gavybos šaltiniai x x 2.3 – Mineralinės kilmės auginimo terpių naudojimas ir etapas po jų naudojimo x 3 – Organiniai komponentai ir perdirbtos ir (arba) regeneruotos medžiagos auginimo terpėse x 4 – Ribojamos cheminės medžiagos x x 4.1 – Sunkiųjų metalų kiekio ribinės vertės x x 4.2 – Policiklinių aromatinių angliavandenilių (PAH) kiekio ribinės vertės x x 4.3 – Cheminių medžiagų ir mišinių, kurie pagal Europos Parlamento ir Tarybos reglamentą (EB) Nr. 1272/2008 (1) klasifikuojami kaip pavojingi, apribojimai x x 4.4 – Labai didelį susirūpinimą keliančių cheminių medžiagų (SVHC), nustatytų pagal Europos Parlamento ir Tarybos reglamentą (EB) Nr. 1907/2006, apribojimai (2) x x 4.5 – Mikrobiologiniai kriterijai x x 5 – Tinkamumas naudoti x x 5.1 – Stabilumas x x 5.2 – Makroskopinės priemaišos x x 5.3 – Organinės medžiagos ir sausoji medžiaga dirvožemį gerinančiose medžiagose x 5.4 – Gyvybingos piktžolių sėklos ir augalų diasporos x x 5.5 – Augalų atsakas x x 6 – Auginimo terpių savybės x 6.1 – Elektrinis laidis x 6.2 – Natrio kiekis x 6.3 – Chloro kiekis x 7 – Informacijos teikimas x x 7.1 – Dirvožemį gerinančios medžiagos x 7.2 – Auginimo terpės x 8 – ES ekologinio ženklo etiketėje pateikiama informacija x x

Vertinimo ir patikros reikalavimai

Norėdami, kad konkrečiam produktui būtų suteiktas ES ekologinis ženklas, pareiškėjai turi laikytis visų reikalavimų.

Kiekvieno kriterijaus apraše nurodyti konkretūs vertinimo ir patikros reikalavimai.

Jeigu reikalaujama, kad pareiškėjas pateiktų deklaracijas, dokumentus, tyrimų rezultatus, bandymų ataskaitas ar kitus atitikties kriterijams įrodymus, juos gali pateikti pareiškėjas ir (arba) jo tiekėjas (-ai).

Kompetentingos įstaigos, pripažindamos patvirtinimus, pirmenybę teikia tiems patvirtinimams, kuriuos išdavė pagal atitinkamus bandymų ir kalibravimo laboratorijų darniuosius standartus akredituotos įstaigos, ir patikroms, kurias atliko pagal atitinkamus produktų, procesų ir paslaugų sertifikavimo įstaigų darniuosius standartus akredituotos įstaigos.

Kai tinka, gali būti taikomi ir kiti, nei kiekvieno kriterijaus apraše nurodyti, bandymų ir ėminių ėmimo metodai, jei paraišką vertinanti kompetentinga įstaiga juos pripažįsta lygiaverčiais.

Prireikus kompetentingos institucijos gali reikalauti patvirtinamųjų dokumentų ir atlikti nepriklausomas patikras.

Apie produktų, kuriems suteiktas ES ekologinis ženklas, gamybos vietų ir tiekėjų pakeitimą pranešama kompetentingoms įstaigoms, kartu pateikiant patvirtinamuosius duomenis, kad būtų galima patikrinti, ar ir toliau užtikrinama atitiktis kriterijams.

Būtina, kad produktas atitiktų visus susijusius Reglamento (ES) 2019/1009 reikalavimus arba valstybės narės, kurioje produktą ketinama pateikti rinkai, teisinius reikalavimus. Pastaruoju atveju pareiškėjas turi pateikti deklaraciją, kad produktas atitinka šį reikalavimą.

Ėminiai imami pagal EN 12579 (Dirvožemį gerinančios medžiagos ir auginimo terpės. Ėminio ėmimas). Ėminiai paruošiami pagal EN 13040 (Dirvožemį gerinančios medžiagos ir auginimo terpės. Mėginio paruošimas cheminiams ir fizikiniams tyrimams, sausosios medžiagos kiekio, drėgnio ir laboratorinio spaustinio piltinio tankio nustatymas).

Kai bus sukurti, bandymų ir ėminių ėmimo metodai turi būti taikomi pagal atitinkamus darniuosius standartus, kurių nuorodos pagal Reglamento (ES) 2019/1009 13 straipsnį paskelbtos Europos Sąjungos oficialiajame leidinyje.

Paraiškos teikimo metais ėminių ėmimo ir bandymų dažnumas turi atitikti 1 priedėlyje nustatytus reikalavimus. Vėlesniais metais galutinių produktų ėminių ėmimo ir bandymų dažnumas turi atitikti 2 priedėlyje nustatytus reikalavimus. Šiems įrenginių tipams taikomas skirtingas ėminių ėmimo ir bandymų dažnumas:

— 1 tipas. Atliekų arba šalutinių gyvūninių produktų apdorojimo įrenginiai

— 2 tipas. Produktų gamybos įrenginiai, kuriuose naudojamos medžiagos iš 1 tipo įrenginių; ir

— 3 tipas. Produktų gamybos įrenginiai, kuriuose nenaudojamos medžiagos iš 1 tipo įrenginių.

2 tipo įrenginiuose ėminių ėmimo ir bandymų dažnumas paraiškos teikimo ir vėlesniais metais turi būti toks pats kaip 3 tipo įrenginiuose, jei tiekiamos medžiagos, gautos iš atliekų ir (arba) šalutinių gyvūninių produktų, atitinka auginimo terpių ir dirvožemį gerinančių medžiagų ES ekologinio ženklo reikalavimus. Pareiškėjas kompetentingai įstaigai pateikia tiekėjų bandymų ataskaitas ir dokumentus, kuriais įrodoma tiekiamų medžiagų atitiktis ES ekologinio ženklo kriterijams. Kompetentinga įstaiga gali nacionalinės teisės aktuose ir standartuose nustatytą ėminių ėmimo ir bandymų dažnumą pripažinti tinkamu tiekiamų medžiagų, gautų iš atliekų arba šalutinių gyvūninių produktų, atitikčiai ES ekologinio ženklo kriterijams užtikrinti.

Prieš vertinant taip pat turi būti gautas rašytinis pareiškėjo patvirtinimas, kad produktas atitinka visus kriterijus.

ES tręšiamasis produktas – tręšiamasis produktas, kuris rinkai tiekiamas pažymėtas CE ženklu. Jei produktas yra ES tręšiamasis produktas, kompetentingai įstaigai pateikiami šie dokumentai: ES atitikties deklaracija; techniniai dokumentai ir, kai taikytina, notifikuotosios įstaigos, dalyvaujančios produkto atitikties vertinimo procedūroje, išduoti dokumentai.

Šiame priede vartojamų terminų apibrėžtys:

1) metiniai ištekliai – metinis medžiagų, tvarkomų atliekų arba šalutinių gyvūninių produktų tvarkymo įmonėje, kiekis;

2) metinė produkcija – metinis iš tų pačių komponentų sudarytų produktų kiekis;

3) partija – prekių, pagamintų per tą patį procesą tokiomis pačiomis sąlygomis, paženklintų tokiu pačiu būdu ir laikomų turinčiomis tokias pačias savybes, visuma;

4) biologinės atliekos – biologiškai skaidžios sodų ir parkų atliekos, maisto ir virtuvės atliekos iš namų ūkių, biurų, restoranų, didmeninės prekybos, valgyklų, viešojo maitinimo įstaigų ir mažmeninės prekybos punktų, taip pat panašios maisto perdirbimo įmonių atliekos, įskaitant panašias namų ūkių atliekas, surinktas kartu su biologinėmis atliekomis;

5) komponentas – medžiaga, kuri naudojama kaip produkto ingredientas;

6) mineralinės kilmės auginimo terpė – vien tik iš mineralinių komponentų sudaryta auginimo terpė, kuri tiekiama naudoti tik profesionalių sodininkų reikmėms, pvz., žaliosioms sienoms ir (arba) žaliesiems stogams;

7) organinis komponentas – komponentas, daugiausia sudarytas iš anglies ir iš gyvų organizmų atsiradusių molekulių, išskyrus iškastinį kurą ir iš iškastinio kuro gautas medžiagas;

8) regeneruota medžiaga – medžiaga, su kuria atlikta regeneravimo operacija, įskaitant parengimą pakartotiniam naudojimui, antrinį perdirbimą ir užpildymą, išskyrus energijos iš atliekų naudojimą ir pakartotinį medžiagų perdirbimą į kurą ar kitas energijos gamybos priemones;

9) regeneravimas – bet kokia operacija, kurios pagrindinis rezultatas yra atliekų panaudojimas naudingu tikslu, pakeičiant jomis kitas medžiagas, kurios priešingu atveju būtų buvusios panaudotos konkrečiai funkcijai atlikti, arba kurios rezultatas yra tai, kad atliekos parengiamos tai funkcijai atlikti, įmonėje ar visoje ekonomikoje;

10) antrinis perdirbimas – regeneravimo procesas, kuriuo atliekos pakartotinai perdirbamos į produktus, medžiagas arba chemines medžiagas, kurie naudojami pirminiais arba kitais tikslais; prie šio proceso taip pat priskiriamas organinių medžiagų pakartotinis perdirbimas, išskyrus energijos iš atliekų naudojimą ir medžiagų pakartotinį perdirbimą į kurą arba užpildą;

11) bendrasis organinės anglies kiekis (BOA) – anglies kiekis, kuris degdamas virsta anglies dioksidu ir kurį apdorojant rūgštimi anglies dioksidas neišsiskiria.

1 kriterijus – Komponentai

Šis kriterijus taikomas auginimo terpėms ir dirvožemį gerinančioms medžiagoms.

Leidžiama naudoti organinės ir (arba) mineralinius komponentus.

Produkto sudėtyje negali būti specialiai įdėta durpių.

1.1 kriterijus – Produkto organiniai komponentai

Produkto sudėtyje gali būti vienas ar daugiau šių organinių komponentų:

a) iš žemės ūkio ir miškininkystės veiklos gautų augalų, augalų dalių ar augalų ekstraktų, kurie nebuvo apdoroti jokiu kitu būdu, išskyrus pjaustymą, smulkinimą, malimą, sijojimą, filtravimą, centrifugavimą, spaudimą, džiovinimą, apdorojimą šalčiu, sublimacinį džiovinimą arba ekstrahavimą vandeniu, virškritinį ekstrahavimą CO2 arba pluoštinimą ne aukštesnėje nei 100 °C temperatūroje, nenaudojant jokių priedų, išskyrus vandenį. Šio punkto tikslais prie augalų priskiriami grybai ir dumbliai, bet nepriskiriamos melsvabakterės (cyanobacteria);

b) maisto pramonės fabriko kalkių, t. y. maisto perdirbimo pramonės medžiagų, gaunamų saturuojant organines medžiagas naudojant tik degtas gamtines kalkes;

c) melasos, t. y. klampaus šalutinio cukranendrių arba cukrinių runkelių rafinavimo ir perdirbimo į cukrų produkto;

d) žlaugtų, t. y. klampaus šalutinio produkto, gaunamo, kai melasa fermentuojama į etanolį, askorbo rūgštį ar kitus produktus;

e) grūdų žlaugtų, t. y. šalutinių produktų, gaunamų gaminant alkoholinius gėrimus;

f) kalkių, gaunamų gaminant geriamąjį vandenį, t. y. liekanų, kurios išsiskiria gaminant geriamąjį vandenį iš gruntinio vandens arba paviršinio vandens ir kurias daugiausia sudaro kalcio karbonatas;

g) degazuotojo raugo, gaunamo vienos ar daugiau medžiagų, toliau išvardytų 1–5 punktuose, anaerobinio skaidymo būdu, arba komposto, gaunamo vienos ar daugiau medžiagų, toliau išvardytų 1–5 punktuose, aerobinio kompostavimo būdu.

G punkto organiniai komponentai gali būti gaunami perdirbant vieną ar daugiau toliau išvardytų žaliavinių išteklių:

1) biologines atliekas, atskirai surinktas jų susidarymo vietoje, kaip apibrėžta Europos Parlamento ir Tarybos direktyvoje 2008/98/EB (3);

2) gyvus arba negyvus organizmus ar jų dalis, neapdorotus arba apdorotus tik rankiniu, mechaniniu arba gravitaciniu būdu, tirpinant vandenyje, flotacijos būdu, ekstrahuojant vandeniu, distiliuojant vandens garais arba kaitinant vien tik tam, kad būtų pašalintas vanduo, arba ekstrahuotus iš oro bet kokiu būdu, išskyrus: a. medžiagas, gautas iš mišrių komunalinių atliekų, b. nuotekų dumblą, pramoninį dumblą arba dugno gilinimo (valymo) dumblą, c. šalutinius gyvūninius produktus arba jų produktus, patenkančius į Europos Parlamento ir Tarybos reglamento (EB) Nr. 1069/2009 (4) taikymo sritį, kurių galutinis gamybos grandinės taškas nėra nustatytas pagal to reglamento 5 straipsnio 2 dalies trečią pastraipą;

3) 2 kategorijos arba 3 kategorijos medžiagas arba jų šalutinius produktus, laikantis Reglamento (EB) Nr. 1069/2009 32 straipsnio 1 ir 2 dalyse nustatytų sąlygų ir 32 straipsnio 3 dalyje nurodytų priemonių, su sąlyga, kad pagal to reglamento 5 straipsnio 2 dalies trečią pastraipą galutinis gamybos grandinės taškas buvo nustatytas ir pasiektas prieš pateikiant produktą rinkai;

4) dumblą, atitinkantį šias dvi sąlygas: I. jis identifikuojamos kaip viena iš šių atliekų rūšių (5): 0203 05 nuotėkų valymo jų susidarymo vietoje dumblas, susidaręs ruošiant ir perdirbant vaisius, daržoves, grūdus, maistinį aliejų, kakavą, kavą, arbatą ir tabaką, gaminant konservus, gaminant mieles ir mielių ekstraktą, gaminant ir fermentuojant melasą; 0204 03 nuotėkų valymo jų susidarymo vietoje dumblas, susidaręs gaminant cukrų; 0205 02 nuotėkų valymo jų susidarymo vietoje dumblas pieno pramonėje; 0206 03 nuotėkų valymo jų susidarymo vietoje dumblas kepimo ir konditerijos pramonėje; 0207 05 nuotėkų valymo jų susidarymo vietoje dumblas, susidaręs gaminant alkoholinius ir nealkoholinius gėrimus (išskyrus kavą, kakavą ir arbatą); II. dumblas yra iš to paties šaltinio, t. y. jis nebuvo maišomas su kitomis nuotekomis arba su kitu dumblu, gautu kito gamybos proceso metu;

5) degazuotąjį raugą, gaunamą bet kurios iš šio sąrašo 1–4 punktuose nurodytų medžiagų anaerobinio skaidymo būdu, arba kompostą, gaunamą bet kurios iš šio sąrašo 1–4 punktuose nurodytų medžiagų aerobinio kompostavimo būdu.

Vertinimas ir patikra

Pareiškėjas kompetentingai įstaigai pateikia visų produkto komponentų sąrašą.

Pareiškėjas kompetentingai įstaigai pateikia informaciją apie kiekvienos produkto organinio komponento kilmę ir atitikties šio priedo 1 kriterijui deklaraciją.

2 kriterijus – Mineraliniai komponentai

2.1 kriterijus – Energijos suvartojimas ir CO2 kiekis, išmetamas gaminant mineralinės kilmės auginimo terpes

Šis kriterijus taikomas tik mineralinės kilmės auginimo terpei.

Pūstųjų mineralų ir mineralinės vatos gamyba turi neviršyti šių energijos sunaudojimo ir CO2 išmetimo ribų:

— pirminės energijos produkto vienetui sunaudojama ≤ 11 GJ/t produkto ir

— išmetamas CO2 kiekis produkto vienetui yra ≤ 0,7 t CO2/t produkto.

Produktas – rinkai tiekiama bet kokios formos mineralinė vata (pvz., plokštės, kubeliai, įdėklai).

Energijos sunaudojimas produkto vienetui apskaičiuojamas kaip vidutinė metinė vertė taip:

Kur:

— n – laikotarpio, naudojamo vidutinei vertei apskaičiuoti, metų skaičius;

— i – kiekvieni laikotarpio, naudojamo vidutinei vertei apskaičiuoti, metai;

— produkcija – i metais pagamintas mineralinės vatos arba pūstųjų mineralų kiekis tonomis;

— F – metinis gamybos procese sunaudojamas kuro kiekis i metais;

— Eltinklo – metinis iš tinklo sunaudojamas elektros energijos kiekis i metais;

— Škog – metinis sunaudojamas kogeneracijos būdu gautos naudingosios šilumos kiekis i metais;

— Elkog – metinis sunaudojamas kogeneracijos būdu gautos elektros energijos kiekis i metais;

— Ref Šη ir Ref Εη – atskiros šilumos ir elektros energijos gamybos naudingumo atskaitos vertės, kaip apibrėžta Europos Parlamento ir Tarybos direktyvoje 2012/27/ES (6) ir apskaičiuota pagal Komisijos deleguotąjį reglamentą (ES) 2015/2402 (7); ir

— SPEkog – kogeneracinės jėgainės sutaupytas pirminės energijos kiekis, kaip apibrėžta Direktyvoje 2012/27/ES, i metais.

Išmetamas CO2 kiekis produkcijai apskaičiuojamas kaip vidutinė metinė vertė taip:

Kur:

— n – laikotarpio, naudojamo vidutinei vertei apskaičiuoti, metų skaičius;

— i – kiekvieni laikotarpio, naudojamo vidutinei vertei apskaičiuoti, metai;

— produkcija – i metais pagamintas mineralinės vatos kiekis tonomis;

— tiesioginis CO2 – i metais išmetamas CO2 kiekis, kaip apibrėžta Komisijos įgyvendinimo reglamente (ES) 2018/2066 (8); ir

— netiesioginis CO2 – dėl galutinės energijos suvartojimo i metais netiesiogiai išmetamas CO2, kuris apskaičiuojamas pagal Komisijos deleguotąjį reglamentą (ES) 2019/331 (9).

Tiesiogiai išmetamo CO2 kiekio stebėsena vykdoma pagal Įgyvendinimo reglamentą (ES) 2018/2066.

Netiesiogiai išmetamo CO2 kiekio stebėsena vykdoma pagal Deleguotojo reglamento (ES) 2019/331 dėl nemokamų apyvartinių taršos leidimų suteikimo taisyklių 6 straipsnį.

Laikotarpis, per kurį apskaičiuojamas energijos sunaudojimas produkto vienetui ir išmetamas CO2 kiekis produkto vienetui, turi apimti paskutinius penkerius metus iki paraiškos pateikimo. Jei paraiškos pateikimo dieną įrenginio eksploatavimo laikotarpis yra mažiau kaip penkeri metai, energijos sunaudojimas produkto vienetui ir išmetamas CO2 kiekis produkto vienetui apskaičiuojami kaip to įrenginio eksploatavimo laikotarpio, kuris turi būti bent vieni metai, metinis vidurkis.

Vertinimas ir patikra

Pareiškėjas kompetentingai įstaigai pateikia deklaraciją, kurioje nurodoma tokia informacija:

— energijos sunaudojimas (GJ) produkto kiekiui (tonomis);

— išmetamas CO2 kiekis (tonomis) produkto kiekiui (tonomis);

— kiekvienais vidurkio apskaičiavimo laikotarpio metais tiesiogiai išmetamas CO2 kiekis (tonomis);

— kiekvienais vidurkio apskaičiavimo laikotarpio metais netiesiogiai išmetamas CO2 kiekis (tonomis);

— kiekvienais vidurkio apskaičiavimo laikotarpio metais naudoto kuro rūšys, sunaudotas kiekvienos rūšies kuro kiekis (GJ), gamybos proceso etapas (-ai), kur jis sunaudotas;

— kiekvienais vidurkio apskaičiavimo laikotarpio metais iš tinklo sunaudotos elektros energijos kiekis (GJ galutinės energijos);

— kiekvienais vidurkio apskaičiavimo laikotarpio metais sunaudotas kogeneracijos būdu gautos naudingosios šilumos kiekis (GJ galutinės energijos);

— kiekvienais vidurkio apskaičiavimo laikotarpio metais sunaudotas kogeneracijos būdu gautos elektros energijos kiekis (GJ galutinės energijos);

— atskiros šilumos ir elektros energijos gamybos naudingumo atskaitos vertės;

— kiekvienais vidurkio apskaičiavimo laikotarpio metais kogeneracinės jėgainės sutaupytas pirminės energijos (SPE) kiekis (%) ir

— kiekvienais vidurkio apskaičiavimo laikotarpio metais kogeneracinėje jėgainėje naudotos kuro rūšys ir jų dalis kuro rūšių derinyje.

Kartu su deklaracijomis pateikiami šie dokumentai:

— kiekvienų vidurkio apskaičiavimo laikotarpio metų metinė išmetamųjų teršalų kiekio ataskaita pagal Įgyvendinimo reglamentą (ES) 2018/2066;

— kiekvienų vidurkio apskaičiavimo laikotarpio metų patikros ataskaita, kurioje metinė išmetamųjų teršalų kiekio ataskaita pripažįstama tinkama pagal Komisijos įgyvendinimo reglamentą (ES) 2018/2067 (10);

— kiekvienų vidurkio apskaičiavimo laikotarpio metų elektros energijos sunaudojimo iš tinklo duomenys, kuriuos pateikia elektros energijos tiekėjas; ir

— kiekvienais vidurkio apskaičiavimo laikotarpio metais sunaudoto kogeneracijos būdu gautos (tiek vietoje pasigamintos, tiek pirktos) naudingos šilumos ir elektros energijos kiekio (GJ galutinės energijos) duomenys.

2.2 kriterijus – Mineralų kasybos šaltiniai

Šis kriterijus taikomas auginimo terpėms ir dirvožemį gerinančioms medžiagoms.

ES ekologiniu ženklu ženklinamos auginimo terpės ir dirvožemį gerinančios medžiagos komponentams gaminti naudojamų mineralų kasyba vykdoma tik tose vietose, dėl kurių yra turimi šie dokumentai:

— poveikio aplinkai vertinimas ir, kai taikytina, ataskaita pagal Europos Parlamento ir Tarybos direktyvą 2014/52/ES (11);

— galiojantis atitinkamos regioninės ar nacionalinės institucijos išduotas kasybos veiklos leidimas,

— su kasybos veiklos leidimu susijęs atkuriamojo aplinkos valdymo planas,

— žemėlapis su pažymėta karjero vieta,

— atitikties Europos Parlamento ir Tarybos reglamentui (ES) Nr. 1143/2014 (12) deklaracija,

— deklaracija, kad laikomasi Tarybos direktyvos 92/43/EEB (13) (buveinių direktyvos) ir Europos Parlamento ir Tarybos direktyvos 2009/147/EB (14) (paukščių direktyvos) nuostatų.

Dėl paskutinio šio sąrašo punkto: tais atvejais, kai kasybos vietos yra tinklo „Natura 2000“ teritorijose, kurias sudaro specialios saugomos teritorijos, nurodytos Direktyvos 92/43/EEB 3 straipsnyje, ir specialios apsaugos teritorijos, apibrėžtos Direktyvos 2009/147/EB 4 straipsnyje, kasybos veikla turi būti įvertinta ir jai turi būti gautas leidimas pagal Direktyvos 92/43/EEB 6 straipsnio nuostatas, ir ji turi būti vykdoma atsižvelgiant į atitinkamą Europos Komisijos rekomendacinį dokumentą (15).

Dėl paskutinio punkto taip pat pasakytina, kad jei kasybos vietos yra už ES ribų ir medžiagos kasamos teritorijose, oficialiai paskelbtose kandidatėmis tapti arba jau patvirtintose saugotinomis ypatingos svarbos teritorijomis, įtrauktomis į tinklą „Emerald Network“ pagal Europos laukinės gamtos ir gamtinės aplinkos apsaugos konvencijos (16) Rekomendaciją Nr. 16 (1989 m.) ir Rezoliuciją Nr. 3 (1996 m.), arba saugomomis teritorijomis, nustatytomis pagal kilmės (eksportuojančios) šalies nacionalinius teisės aktus, kasybos veikla turi būti įvertinta ir sankcionuota pagal nuostatas, kuriomis suteikiamos garantijos, lygiavertės direktyvų 92/43/EEB ir 2009/147/EB nuostatoms.

Vertinimas ir patikra

Pareiškėjas pateikia kompetentingų įstaigų išduotą atitikties šiam reikalavimui deklaraciją arba kompetentingų įstaigų išduotų leidimų kopijas kartu su visomis kitomis reikalingomis deklaracijomis ir dokumentais.

Į atkuriamojo aplinkos valdymo planą įtraukiami karjero aplinkos atkūrimo tikslai, konceptualus galutinio žemės paviršiaus formavimo projektas, apimantis siūlomą išnaudoto karjero žemės naudojimą, duomenys apie veiksmingo augalijos atkūrimo programos įgyvendinimą ir duomenys apie veiksmingą stebėsenos programą, skirtą atkuriamų teritorijų funkcionavimui vertinti.

Jei pramoninių ar statybinių mineralinių žaliavų kasybos veikla vykdoma tinklo „Natura 2000“ teritorijose (Sąjungoje), tinklo „Emerald Network“ teritorijose arba pagal šalių tiekėjų ar šalių eksportuotojų nacionalinės teisės aktus pripažintose saugomose teritorijose (ne Sąjungoje), pareiškėjas pateikia kompetentingų įstaigų išduotą atitikties šiam reikalavimui deklaraciją arba kompetentingų įstaigų išduoto atitinkamo leidimo kopiją.

2.3 kriterijus – Mineralinės kilmės auginimo terpių naudojimas ir etapas po jų naudojimo

Šis kriterijus taikomas tik mineralinės kilmės auginimo terpėms.

Pareiškėjas turi klientams teikti organizuoto surinkimo ir perdirbimo paslaugą ir ją teikdamas gali naudotis subrangovų paslaugomis. Surinkimo ir perdirbimo paslauga turi apimti bent 70 % pareiškėjo visoje Sąjungoje parduodamo produkto kiekio (pagal tūrį).

Vertinimas ir patikra

Pareiškėjas kompetentingai įstaigai pateikia deklaraciją, kad mineralinės kilmės auginimo terpės tiekiamos naudoti tik profesionalių sodininkų reikmėms. Galutiniam naudotojui pateikiamoje informacijoje turi būti teiginys, kad produktas skirtas profesionalių sodininkų reikmėms.

Pareiškėjas kompetentingą įstaigą informuoja apie siūlomų organizuoto surinkimo ir perdirbimo paslaugų galimybę (-es) ir įgyvendintų galimybių rezultatus. Visų pirma pareiškėjas pateikia tokius dokumentus ir informaciją:

— gamintojo ir paslaugos teikėjų sutarties dokumentus;

— surinkimo ir perdirbimo būdų ir paskirties vietų apibūdinimą;

— bendros auginimo terpių pardavimo apimties Europos Sąjungos valstybėse narėse metinę apžvalgą ir pardavimo apimties tose valstybių narių vietose, kuriose siūloma surinkimo ir perdirbimo paslauga, metinę apžvalgą.

Nauji rinkos dalyviai pateikia apytikrę bendros auginimo terpių pardavimo apimties ES valstybėse narėse metinę apžvalgą ir apytikrę pardavimo apimties tose valstybių narių teritorijose, kuriose siūloma surinkimo ir perdirbimo paslauga, metinę apžvalgą. Tikrieji duomenys pateikiami praėjus vieniems metams po to, kai suteikiama ES ekologinio ženklo licencija.

3 kriterijus – Organiniai komponentai ir perdirbtos ir (arba) regeneruotos medžiagos auginimo terpėse

Šis kriterijus taikomas tik auginimo terpėms.

Auginimo terpę turi sudaryti organinės arba perdirbtos ir (arba) regeneruotos medžiagos, atitinkančios vieną iš šių reikalavimų:

a) auginimo terpė turi būti sudaryta iš ne mažiau kaip 30 % organinių komponentų (išreiškiamų kaip organinio komponento tūris bendrame galutinio produkto tūryje);

b) auginimo terpė turi būti sudaryta iš mineralinių komponentų, pagamintų procese, kuriame naudojama bent 30 % perdirbtų ir (arba) regeneruotų medžiagų (išreiškiama kaip perdirbtų ir (arba) regeneruotų medžiagų sausojo svorio ir visų žaliavinių išteklių sausojo svorio santykis).

Vertinimas ir patikra

Pareiškėjas pateikia tokią informaciją:

— a atveju: apie organinių komponentų, apie kuriuos pranešta pagal 1 kriterijų, tūrio dalį visame produkto tūryje;

— b atveju: apie perdirbtų ir (arba) regeneruotų medžiagų sausojo svorio dalį visų žaliavinių išteklių sausajame svoryje.

B atveju pareiškėjas taip pat pateikia su mineraliniais komponentais susijusią informaciją apie:

— neapdorotų žaliavų tapatumą, nurodydamas kiekį pagal sausąjį svorį ir kilmę;

— perdirbtų arba regeneruotų žaliavinių išteklių tapatumą, nurodydamas kiekį ir kilmę ir tai pagrįsdamas sąskaita faktūra arba patikros dokumentais, kuriuos pateikė medžiagos tiekėjas.

4 kriterijus – Ribojamos cheminės medžiagos

4.1 kriterijus – Sunkiųjų metalų kiekio ribinės vertės

Šis kriterijus taikomas auginimo terpėms ir dirvožemį gerinančioms medžiagoms.

4.1.a kriterijus – Sunkiųjų metalų kiekio dirvožemį gerinančiose medžiagose ribinės vertės

Toliau nurodytų elementų kiekis produkte turi nesiekti 2 lentelėje nurodytų verčių, matuojamų pagal produkto sausąją medžiagą.

2 lentelė

Sunkiųjų metalų kiekio dirvožemį gerinančiose ribinės vertės

Sunkieji metalai Didžiausias leidžiamas kiekis produkte (mg/kg SS) Kadmis (Cd) 1 Chromo bendras kiekis (viso Cr) 100 Varis (Cu) 200 Gyvsidabris (Hg) 0,45 Nikelis (Ni) 40 Švinas (Pb) 100 Cinkas (Zn) 300 Neorganinis arsenas (As) 10

4.1.b kriterijus – Sunkiųjų metalų kiekio auginimo terpėse ribinės vertės

Toliau nurodytų elementų kiekis produkte turi nesiekti 3 lentelėje nurodytų verčių, matuojamų pagal produkto sausąją medžiagą.

3 lentelė

Sunkiųjų metalų kiekio auginimo terpėse ribinės vertės

Sunkieji metalai Didžiausias leidžiamas kiekis produkte (mg/kg SS) Mineralinės kilmės auginimo terpės Auginimo terpės, išskyrus mineralines auginimo terpes Kadmis (Cd) 1,3 1,3 Chromo bendras kiekis (viso Cr) 310 100 Chromas VI (Cr VI) 2 Netaikoma Varis (Cu) 200 200 Gyvsidabris (Hg) 0,45 0,45 Nikelis (Ni) 40 40 Švinas (Pb) 100 100 Cinkas (Zn) 300 300 Neorganinis arsenas (As) 10 10

Vertinimas ir patikra

Pareiškėjas kompetentingai institucijai pateikia pagal galiojančius EN standartus arba bandymų procedūras atliktų bandymų, atliktų patikimu ir įmanomu pakartoti būdu, ataskaitas.

Pareiškėjas kompetentingai įstaigai pateikia pagal EN 13650 nurodytas bandymo procedūras atliktų bandymų ataskaitas apie suminį chromo kiekį.

Auginimo terpėje, kurioje yra tik mineraliniai komponentai, nikelio ribinė vertė turi rodyti jo biologiškai įsisavinamą kiekį.

4.2 kriterijus – Policiklinių aromatinių angliavandenilių (PAH) kiekio ribinės vertės

Šis kriterijus taikomas auginimo terpėms ir dirvožemį gerinančioms medžiagoms.

Toliau nurodytų policiklinių aromatinių angliavandenilių kiekis produkte turi nesiekti 4 lentelėje parodytų verčių, matuojamų pagal produkto sausąją medžiagą.

4 lentelė

PAH ribinė vertė

Teršalas Didžiausias leidžiamas kiekis produkte (mg/kg SS) PAH16 6 PAH16 = naftaleno, acenaftileno, acenafteno, fluoreno, fenantreno, antraceno, fluoranteno, pireno, benzo[a]antraceno, krizeno, benzo[b]fluoranteno, benzo[k]fluoranteno, benzo[a]pireno, indeno[1,2,3-cd]pireno, dibenzo[a,h]antraceno ir benzo[ghi]perileno suma.

Vertinimas ir patikra

Pareiškėjas kompetentingai įstaigai pateikia pagal EN 16181 nurodytas bandymo procedūras atliktų bandymų ataskaitas.

4.3 kriterijus – Cheminių medžiagų ir mišinių, kurie pagal Reglamentą (EB) Nr. 1272/2008 klasifikuojami kaip pavojingi, apribojimai

Šis kriterijus taikomas dirvožemį gerinančioms medžiagoms ir auginimo terpėms.

Produktas pagal Reglamentą (EB) Nr. 1272/2008 neturi būti priskiriamas jokioms tolesnėje pastraipoje išvardytoms pavojingumo klasėms ir kategorijoms ir žymimas joje išvardytų susijusių pavojingumo frazių kodais.

Specialiai įdėtų cheminių medžiagų ar mišinių, kurie pagal Reglamentą (EB) Nr. 1272/2008 priskiriami kuriai nors iš toliau nurodytų pavojingumo klasių ir kategorijų bei žymimi susijusiais pavojingumo frazių kodais, koncentracija produkto sudėtyje neturi būti didesnė kaip 0,010 % masės:

— 1 grupės pavojai: 1A arba 1B kategorijos kancerogeniškumas, mutageniškumas ir (arba) toksiškumas reprodukcijai (CMR): H340, H350, H350i, H360, H360F, H360D, H360FD, H360Fd, H360Df;

— 2 grupės pavojai: 2 kategorijos CMR: H341, H351, H361, H361f, H361d, H361fd, H362; 1 kategorijos toksiškumas vandens organizmams: H400, H410; 1 ir 2 kategorijų ūmus toksiškumas: H300, H310, H330; 1 kategorijos toksiškumas įkvėpus: H304; 1 kategorijos specifinis toksiškumas konkrečiam organui (STOT): H370, H372; ir

— 3 grupės pavojai: 2, 3 ir 4 kategorijų toksiškumas vandens organizmams: H411, H412, H413; 3 kategorijos ūmus toksiškumas: H301, H311, H331; 2 kategorijos STOT: H371, H373.

Pavojingumo frazių kodai paprastai taikomi cheminėms medžiagoms. Tačiau, jei informacijos apie chemines medžiagas gauti negalima, taikomos mišinių klasifikavimo taisyklės.

Pirmiau nurodytas reikalavimas netaikomas cheminių medžiagų arba mišinių, kurie yra chemiškai modifikuoti gamybos metu taip, kad nebekelia jokio pavojaus, kuris jiems priskirtas pagal Reglamentą (EB) Nr. 1272/2008, naudojimui.

Šis kriterijus netaikomas tiems komponentams, kuriuos sudaro:

— cheminės medžiagos, nepatenkančios į Reglamento (EB) Nr. 1907/2006 taikymo sritį, kaip apibrėžta to reglamento 2 straipsnio 2 dalyje;

— medžiagos, kurioms taikomas Reglamento (EB) Nr. 1907/2006 2 straipsnio 7 dalies b punktas, kuriame nustatytos registracijos, su tolesniais naudotojais susijusių ir vertinimo reikalavimų išimtys medžiagoms, kurios įtrauktos į to reglamento V priedą.

Kad nustatytų, ar ši išimtis jam taikoma, pareiškėjas patikrina, ar yra specialiai įdėtų cheminių medžiagų arba mišinių, kurių koncentracija produkte yra didesnė kaip 0,010 % (drėgnojo svorio).

Vertinimas ir patikra

Pareiškėjas pateikia visų svarbių komponentų ir gamybos procese specialiai dedamų cheminių medžiagų sąrašą kartu su atitinkamais saugos duomenų lapais arba cheminių medžiagų tiekėjo deklaracijomis, kurie įrodo, kad reikalavimas įvykdytas.

Turi būti aiškiai nurodyti visi komponentai arba cheminės medžiagos, kurių sudėtyje yra pagal Reglamentą (EB) Nr. 1272/2008 klasifikuojamų medžiagų arba mišinių.

Apskaičiuojant produkte likusį ribojamos medžiagos arba mišinio kiekį naudojama apytikrė komponento arba cheminės medžiagos dozavimo norma, taip pat to komponento arba tos cheminės medžiagos sudėtyje esančios ribojamos medžiagos ar mišinio koncentracija (nurodyta saugos duomenų lape arba tiekėjo deklaracijoje) ir laikoma, kad išlikos faktorius yra 100 %

Bet kokiu atveju, kai išlikos faktorius nėra 100 % arba kai ribojamos cheminės medžiagos ar mišiniai yra chemiškai modifikuoti, turi būti pateiktas to pagrindimas raštu.

Komponentų arba cheminių medžiagų, kurioms 4.3 kriterijaus reikalavimo atitikimas netaikomas (žr. Reglamento (EB) Nr. 1907/2006 IV ir V priedus), atitikčiai įrodyti pakanka tai paliudijančios pareiškėjo deklaracijos.

Mineralinės vatos atveju pareiškėjas taip pat pateikia:

a) sertifikato, patvirtinančio, kad pareiškėjas turi teisę naudoti Europos mineralinės vatos produktų sertifikavimo tarybos prekės ženklą, kuriuo įrodoma atitiktis Reglamento (EB) Nr. 1272/2008 VI priedo Q pastabai, kopiją;

b) bandymo, atlikto pagal ISO 14184–1 „Tekstilės medžiagos. Formaldehido nustatymas. 1 dalis. Laisvasis ir hidrolizuotas formaldehidas“, ataskaitos kopiją.

Pirmiau nurodytą įrodymą tiesiogiai kompetentingoms įstaigoms gali pateikti ir bet kuris pareiškėjo tiekimo grandinės tiekėjas.

4.4 kriterijus – Cheminių medžiagų, kurios Reglamente (EB) Nr. 1907/2006 nustatytos kaip keliančios labai didelį susirūpinimą (SVHC), apribojimai

Šis kriterijus taikomas dirvožemį gerinančioms medžiagoms ir auginimo terpėms.

Produkto sudėtyje neturi būti Reglamento (EB) Nr. 1907/2006 57 straipsnyje nurodytus kriterijus atitinkančių specialiai įdėtų cheminių medžiagų, kurios buvo nustatytos pagal to reglamento 59 straipsnyje aprašytą procedūrą ir įtrauktos į labai didelį susirūpinimą keliančių autorizuotinų cheminių medžiagų (SVHC) kandidatinį sąrašą.

Vertinimas ir patikra

Pareiškėjas pateikia deklaraciją, kad gamybos proceso metu jis specialiai neįdėjo jokių labai didelį susirūpinimą keliančių cheminių medžiagų. Prie šios pareiškėjo deklaracijos pridedamos visų tiekiamų cheminių medžiagų ir medžiagų, naudojamų ES ekologiniu ženklu pažymėtam (-iems) produktui (-ams) gaminti, deklaracijos ir saugos duomenų lapai, kuriais patvirtinama, kad į tas tiekiamas chemines medžiagas ar medžiagas nebuvo specialiai įdėta SVHC.

4.5 kriterijus – Mikrobiologiniai kriterijai

Šis kriterijus taikomas auginimo terpėms ir dirvožemį gerinančioms medžiagoms, išskyrus mineralinės kilmės auginimo terpes.

Pirminių patogenų kiekis produkte turi neviršyti 5 lentelėje nustatytų didžiausių lygių.

5 lentelė

Siūloma patogenų ribinė vertė

Tirtini mikroorganizmai Ėminių ėmimo planai Ribinė vertė n c m M Salmonella spp. 5 0 0 25 g arba 25 ml: nėra Escherichia coli arba Enterococcaceae 5 5 0 1 g arba 1 ml: 1 000 KSV KSV = kolonijas sudarantys vienetai

Kur:

— n yra tirtinų ėminių skaičius;

— c yra ėminių, kuriuose KSV išreikštas bakterijų skaičius yra nuo m iki M, skaičius;

— m yra KSV išreikšto bakterijų skaičiaus, kuris laikomas patenkinamu, ribinė vertė; ir

— M yra didžiausia KSV išreikšto bakterijų skaičiaus vertė.

Vertinimas ir patikra

Pareiškėjas kompetentingai įstaigai pateikia pagal 6 lentelėje nurodytą bandymo procedūrą atliktų bandymų ataskaitas.

6 lentelė

Standartinis bandymų metodas specifiniams patogenams aptikti

Parametras Bandymo metodas E. coli CEN/TR 16193 arba ISO 16649–2, arba EN ISO 9308–3 Salmonella spp. EN ISO 6579 arba CEN/TR 15215 Enterococcacea EN 15788 arba EN ISO 7899–1, arba BEA metodas

5 kriterijus – Tinkamumas naudoti

5.1 kriterijus – Stabilumas

Šis kriterijus taikomas auginimo terpėms ir dirvožemį gerinančioms medžiagoms, išskyrus vien iš lignoceliuliozės komponentų sudarytą mulčią ir mineralinės kilmės auginimo terpes.

Neprofesionalių naudotojų reikmėms skirtos dirvožemį gerinančios medžiagos ir visų naudotojų reikmėms skirtos auginimo terpės turi atitikti vieną iš 7 lentelėje nurodytų reikalavimų.

7 lentelė

Neprofesionalių naudotojų reikmėms skirtų dirvožemį gerinančių medžiagų ir visų naudotojų reikmėms skirtų auginimo terpių stabilumo reikalavimai

Stabilumo parametras Reikalavimas Didžiausias respiracijos indeksas 15 mmol O2/kg organinės medžiagos/h Mažiausia puvos klasė, jei taikoma IV (atliekant savaiminio įkaitimo bandymą temperatūra viršija aplinkos temperatūrą ne daugiau kaip 20 °C)

Profesionalių naudotojų reikmėms skirtos dirvožemį gerinančios medžiagos turi atitikti vieną iš 8 lentelėje nurodytų reikalavimų.

8 lentelė

Profesionalių naudotojų reikmėms skirtų dirvožemį gerinančių medžiagų stabilumo reikalavimai

Stabilumo parametras Reikalavimas Didžiausias respiracijos indeksas 25 mmol O2/kg organinės medžiagos/h Mažiausia puvos klasė, jei taikoma III (atliekant savaiminio įkaitimo bandymą temperatūra viršija aplinkos temperatūrą ne daugiau kaip 30 °C)

Vertinimas ir patikra

Pareiškėjas kompetentingai įstaigai pateikia pagal 9 lentelėje nurodytas bandymo procedūras atliktų bandymų ataskaitas.

9 lentelė

Standartinis bandymo metodas stabilumo parametrams nustatyti

Parametras Bandymo metodas Respiracijos indeksas EN 16087–1 Puvos klasė EN 16087–2

5.2 kriterijus – Makroskopinės priemaišos

Šis kriterijus taikomas auginimo terpėms ir dirvožemį gerinančioms medžiagoms, išskyrus mineralinės kilmės auginimo terpes:

a) didesnės nei 2 mm bet kokios formos stiklo ir metalo makroskopinės priemaišos turi sudaryti ne daugiau kaip 3 g/kg sausosios medžiagos;

b) didesnės nei 2 mm bet kokios plastiko makroskopinės priemaišos turi sudaryti ne daugiau kaip 2,5 g/kg sausosios medžiagos ir

c) a ir b punktuose nurodytų makroskopinių priemaišų suma turi sudaryti ne daugiau kaip 5 g/kg sausosios medžiagos.

Vertinimas ir patikra

Pareiškėjas kompetentingai įstaigai pateikia bandymų, atliktų pagal techninėse specifikacijose CEN/TS 16202 nurodytą arba kitą lygiavertę bandymo procedūrą, kurią taikyti leido kompetentinga įstaiga, ataskaitas.

5.3 kriterijus – Organinės medžiagos ir sausoji medžiaga dirvožemį gerinančiose medžiagose

Šis kriterijus taikomas dirvožemį gerinančioms medžiagoms.

Produkto organinės medžiagos, matuojamos pagal degimo nuostolius, turi sudaryti ne mažiau kaip 15 % sausojo svorio arba 8,5 % organinės anglies (Corg) kiekio masės.

Produkto sausoji medžiaga turi sudaryti ne mažiau kaip 25 % drėgnojo svorio (% DS).

Vertinimas ir patikra

Pareiškėjas kompetentingai įstaigai pateikia pagal 10 lentelėje pateiktas bandymo procedūras atliktų bandymų ataskaitas.

Kai atitiktis vertinama remiantis organine medžiaga, taikomas šis perskaičiavimo koeficientas: organinė anglis (Corg) = organinė medžiaga × 0,56

10 lentelė

Standartiniai bandymo metodai sausajai medžiagai, organinei medžiagai ir bendrajam organinės anglies kiekiui (BOA) nustatyti

Parametras Bandymo metodas Sausoji medžiaga (% DS) EN 13040 Organinės medžiagos, matuojamos pagal degimo nuostolius (% sausosios masės) EN 13039 Bendrasis organinės anglies kiekis (BOA) (% sausosios masės) EN 15936

5.4 kriterijus – Gyvybingos piktžolių sėklos ir augalų diasporos

Šis kriterijus taikomas auginimo terpėms ir dirvožemį gerinančioms medžiagoms, išskyrus mineralinės kilmės auginimo terpes.

Gyvybingų piktžolių sėklų ir augalų diasporų kiekis produkte neturi viršyti dviejų vienetų litre.

Vertinimas ir patikra

Pareiškėjas kompetentingai įstaigai pateikia bandymų, atliktų pagal techninėse specifikacijose CEN/TS 16201 nurodytą arba kitą lygiavertę bandymo procedūrą, kurią taikyti leido kompetentinga įstaiga, ataskaitas.

5.5 kriterijus – Augalų atsakas

Šis kriterijus taikomas auginimo terpėms ir dirvožemį gerinančioms medžiagoms.

Produktai nepasižymi neigiamu poveikiu augalų dygimui ar tolesniam augimui.

Vertinimas ir patikra

Pareiškėjas kompetentingai įstaigai pateikia galiojančius bandymo, atlikto pagal EN 16086–1 nurodytą bandymo procedūrą, rezultatus.

6 kriterijus – Auginimo terpių savybės

Šis kriterijus taikomas tik auginimo terpėms.

6.1 kriterijus – Elektrinis laidis

Produkto elektrinis laidis turi būti mažesnis kaip 100 mS/m.

Vertinimas ir patikra

Pareiškėjas kompetentingai įstaigai pateikia pagal EN 13038 nurodytas bandymo procedūras atliktų bandymų ataskaitas.

6.2 kriterijus – Natrio kiekis

Natrio kiekis produkto vandens ekstrakte turi neviršyti 150 mg/l šviežio produkto.

Vertinimas ir patikra

Pareiškėjas kompetentingai įstaigai pateikia pagal EN 13652 nurodytas bandymo procedūras atliktų bandymų ataskaitas.

6.3 kriterijus – Chloro kiekis

Chloro kiekis produkto vandens ekstrakte turi neviršyti 500 mg/l šviežio produkto svorio.

Vertinimas ir patikra

Pareiškėjas kompetentingai įstaigai pateikia pagal EN 16195 nurodytas bandymo procedūras atliktų bandymų ataskaitas.

7 kriterijus – Informacijos teikimas

Šis kriterijus taikomas auginimo terpėms ir dirvožemį gerinančioms medžiagoms.

Pateikiama atitinkamai prie 7.1 arba 7.2 kriterijaus nurodyta informacija.

Informacija turi būti pateikta ant produkto pakuotės arba su produktu pateikiamame informaciniame lapelyje.

ES tręšiamasis produktas, priskiriamas 3A produktų funkcinei kategorijai (organinės dirvožemį gerinančios medžiagos) arba 4 produktų funkcinei kategorijai (auginimo terpės) pagal Reglamento (ES) 2019/1009 sąlygas, yra laikomas atitinkančiu reikalavimą.

Jei tai mineralinės kilmės auginimo terpės, teikiamoje informacijoje turi būti teiginys apie naudojimą profesionalių sodininkų reikmėms.

7.1 kriterijus – Dirvožemį gerinančios medžiagos

a) Už pardavimą atsakingos institucijos pavadinimas ir adresas;

b) deskriptorius, nurodantis produkto rūšį, kuriame įrašyta „DIRVOŽEMĮ GERINANTI MEDŽIAGA“;

c) partijos identifikacijos kodas;

d) kiekis (nurodytas masės arba tūrio vienetais);

e) drėgmės arba sausosios medžiagos kiekio intervalas, išreikštas % masės;

f) visų komponentų, kurie sudaro daugiau kaip 5 % produkto svorio arba tūrio, sąrašas mažėjimo tvarka pagal sausąją masę; jeigu komponentas yra cheminė medžiaga arba mišinys, jis turi būti identifikuotas, kaip nurodyta Reglamento (EB) Nr. 1272/2008 18 straipsnyje;

g) rekomenduojamos laikymo sąlygos ir rekomenduojamas „tinka naudoti iki“ terminas;

h) nurodymai, kaip saugiai elgtis ir naudoti produktą, įskaitant visą reikiamą informaciją apie rekomenduojamas pavojaus žmonių, gyvūnų ar augalų sveikatai, saugai arba aplinkai valdymo priemones;

i) naudojimo pagal paskirtį instrukcijos, įskaitant naudojimo normas, laiką bei dažnumą, ir tiksliniai augalai arba grybai;

j) pH;

k) elektrinis laidis, pateiktas kaip mS/m, išskyrus mineralinės vatos atveju;

l) organinės medžiagos kiekis arba organinės anglies (Corg) kiekis, išreikštas % masės;

m) mažiausias organinio azoto (Norg) kiekis, išreikštas % masės, ir naudotos organinės medžiagos kilmės aprašymas;

n) organinės anglies ir suminio azoto santykis (Corg/N). Deklaruojamos šios maisto medžiagos, išreikštos % masės, jei jos viršija 0,5 % masės: azotas (N), fosforo pentoksidas (P2O5) ir kalio oksidas (K2O).

7.2 kriterijus – Auginimo terpės

a) Už pardavimą atsakingos institucijos pavadinimas ir adresas;

b) deskriptorius, nurodantis produkto rūšį, kuriame įrašyta „AUGINIMO TERPĖ“;

c) partijos identifikacijos kodas;

d) kiekis: — mineralinės vatos įdėklų – išreikštas vienetų skaičiumi ir dviem matmenimis (skersmeniu ir aukščiu); — mineralinės vatos, išskyrus mineralinės vatos įdėklus, – išreikštas vienetų skaičiumi ir trimis matmenimis (ilgiu, aukščiu ir pločiu); — kitos iš anksto suformuotos auginimo terpės kiekis, išreikštas ne mažiau kaip dviejų matmenų dydžiais; — kitos auginimo terpės kiekis, išreikštas bendru tūriu; — išskyrus iš anksto suformuotos auginimo terpės atveju – kiekis, išreikštas medžiagų, kurių dalelių dydis didesnis kaip 60 mm, tūriu, jei yra;

e) drėgmės arba sausosios medžiagos kiekio intervalas, išreikštas % masės;

f) visų komponentų, kurie sudaro daugiau kaip 5 % produkto svorio arba tūrio, sąrašas mažėjimo tvarka pagal sausąją masę; jeigu komponentas yra cheminė medžiaga arba mišinys, jis turi būti identifikuotas, kaip nurodyta Reglamento (EB) Nr. 1272/2008 18 straipsnyje;

g) rekomenduojamos laikymo sąlygos, rekomenduojamas „tinka naudoti iki“ terminas ir gamybos data;

h) nurodymai, kaip saugiai elgtis ir naudoti produktą, įskaitant visą reikiamą informaciją apie rekomenduojamas pavojaus žmonių, gyvūnų ar augalų sveikatai, saugai arba aplinkai valdymo priemones;

i) naudojimo pagal paskirtį instrukcijos, įskaitant naudojimo normas, laiką bei dažnumą, ir tiksliniai augalai arba grybai;

j) pH;

k) elektrinis laidis, pateiktas kaip mS/m, išskyrus mineralinės vatos atveju;

l) teiginys apie organinės medžiagos stabilumą (stabilios ar labai stabilios);

m) azotas (N), ekstrahuojamas naudojant CaCl2/DTPA (kalcio chloridą/dietilentriaminpentaacto rūgštį; „CAT tirpi medžiaga“), jei jo yra daugiau kaip 150 mg/l;

n) fosforo pentoksidas (P2O5), ekstrahuojamas naudojant CaCl2/DTPA (kalcio chloridą/dietilentriaminpentaacto rūgštį; „CAT tirpi medžiaga“), jei jo yra daugiau kaip 20 mg/l;

o) kalio oksidas (K2O), ekstrahuojamas naudojant CaCl2/DTPA (kalcio chloridą/dietilentriaminpentaacto rūgštį; „CAT tirpi medžiaga“), jei jo yra daugiau kaip 150 mg/l;

p) chromo bendras kiekis (viso Cr), nurodytas pagal 4.1.b kriterijų, jei viršija 200 mg/kg SS;

q) teiginys apie naudojimą profesionalių sodininkų reikmėms, jei tai mineralinės kilmės auginimo terpės.

Vertinimas ir patikra

Pareiškėjas deklaruoja, kad produktas atitinka šį kriterijų ir kompetentingai įstaigai pateikia ant pakuotės naudotojams pateikiamos informacijos ar pridedamų informacinių lapelių tekstą.

8 kriterijus – ES ekologinio ženklo etiketėje pateikiama informacija

Jei naudojama neprivaloma etiketė su teksto laukeliu, jame pateikiami šie trys teiginiai:

— palengvina medžiagų perdirbimą;

— skatina tausiau pagamintų medžiagų naudojimą ir taip sumažina aplinkos būklės blogėjimą.

Dirvožemį gerinančioms medžiagoms skirtoje etiketėje pateikiama tokia papildoma informacija:

— padeda mažinti dirvožemio ir vandens taršą.

Pareiškėjas turi laikytis ES ekologinio ženklo gairėse pateiktų nurodymų, kaip tinkamai naudoti ES ekologinio ženklo logotipą:

https://ec.europa.eu/environment/ecolabel/

Vertinimas ir patikra

Pareiškėjas pateikia atitikties šiam kriterijui deklaraciją kartu su produkto pakuotės didelės skiriamosios gebos atvaizdu, kuriame ant pakuotės aiškiai matyti ES ekologinis ženklas, registracijos ar licencijos numeris ir, kai taikoma, teiginiai, kurie gali būti pateikiami kartu su ženklu.

(1) 2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).

(2) 2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).

(3) 2008 m. lapkričio 19 d. Europos Parlamento ir Tarybos direktyva 2008/98/EB dėl atliekų ir panaikinanti kai kurias direktyvas (OL L 312, 2008 11 22, p. 3).

(4) 2009 m. spalio 21 d. Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų produktų sveikumo taisyklės ir panaikinamas Reglamentas (EB) Nr. 1774/2002 (Šalutinių gyvūninių produktų reglamentas) (OL L 300, 2009 11 14, p. 1).

(5) Atliekų rūšys ir nuorodos kodai yra nustatyti 2000 m. gegužės 3 d. Komisijos sprendimu 2000/532/EB, keičiančiu Sprendimą 94/3/EB, nustatantį atliekų sąrašą pagal Tarybos direktyvos 75/442/EEB dėl atliekų 1 straipsnio a dalį, ir Tarybos sprendimą 94/904/EB, nustatantį pavojingų atliekų sąrašą pagal Tarybos direktyvos 91/689/EEB dėl pavojingų medžiagų 1 straipsnio 4 dalį (OL L 226, 2000 9 6, p. 3).

(6) 2012 m. spalio 25 d. Europos Parlamento ir Tarybos direktyva 2012/27/ES dėl energijos vartojimo efektyvumo, kuria iš dalies keičiamos direktyvos 2009/125/EB ir 2010/30/ES bei kuria panaikinamos direktyvos 2004/8/EB ir 2006/32/EB (OL L 315, 2012 11 14, p. 1).

(7) 2015 m. spalio 12 d. Komisijos deleguotasis reglamentas (ES) 2015/2402, kuriuo, taikant Europos Parlamento ir Tarybos direktyvą 2012/27/ES, peržiūrimos atskirosios elektros energijos ir šilumos gamybos naudingumo suderintosios atskaitos vertės ir panaikinamas Komisijos įgyvendinimo sprendimas 2011/877/ES (OL L 333, 2015 12 19, p. 54).

(8) 2018 m. gruodžio 19 d. Komisijos įgyvendinimo reglamentas (ES) 2018/2066 dėl išmetamų šiltnamio efektą sukeliančių dujų kiekio stebėsenos ir ataskaitų teikimo pagal Europos Parlamento ir Tarybos direktyvą 2003/87/EB, kuriuo iš dalies keičiamas Komisijos reglamentas (ES) Nr. 601/2012 (OL L 334, 2018 12 31, p. 1).

(9) 2018 m. gruodžio 19 d. Komisijos deleguotasis reglamentas (ES) 2019/331, kuriuo nustatomos suderinto nemokamų apyvartinių taršos leidimų suteikimo pagal Europos Parlamento ir Tarybos direktyvos 2003/87/EB 10a straipsnį pereinamojo laikotarpio Sąjungos taisyklės (OL L 59, 2019 2 27, p. 8).

(10) 2018 m. gruodžio 19 d. Komisijos įgyvendinimo reglamentas (ES) 2018/2067 dėl duomenų patikros ir tikrintojų akreditavimo pagal Europos Parlamento ir Tarybos direktyvą 2003/87/EB (OL L 334, 2018 12 31, p. 94).

(11) 2014 m. balandžio 16 d. Europos Parlamento ir Tarybos direktyva 2014/52/ES, kuria iš dalies keičiama Direktyva 2011/92/ES dėl tam tikrų valstybės ir privačių projektų poveikio aplinkai vertinimo (OL L 124, 2014 4 25, p. 1).

(12) 2014 m. spalio 22 d. Europos Parlamento ir Tarybos reglamentas (ES) Nr. 1143/2014 dėl invazinių svetimų rūšių introdukcijos ir plitimo prevencijos ir valdymo (OL L 317, 2014 11 4, p. 35).

(13) 1992 m. gegužės 21 d. Tarybos direktyva 92/43/EEB dėl natūralių buveinių ir laukinės faunos bei floros apsaugos (OL L 206, 1992 7 22, p. 7).

(14) 2009 m. lapkričio 30 d. Europos Parlamento ir Tarybos direktyva 2009/147/EB dėl laukinių paukščių apsaugos (OL L 20, 2010 1 26, p. 7).

(15) European Commission, Directorate-General for Environment, Guidance document on non-energy mineral extraction and Natura 2000: a summary. Publications Office, 2019, https://data.europa.eu/doi/10.2779/985239.

(16) Europos laukinės gamtos ir gamtinės aplinkos apsaugos konvencija (OL L 38, 1982 2 10, p. 3).